Trods en positiv narkometertest undlod Retten i Hjørring fredag eftermiddag at varetægtsfængsle den mand, der er sigtet for at have ramt og dræbt en 22-årig cyklist med bil.

Retten i Hjørring kunne fredag eftermiddag ikke imødekomme Anklagemyndighedens anmodning om at varetægtsfængsle den 33-årige mand, der torsdag aften blev anholdt og sigtet for uagtsomt manddrab. Han er sigtet for at have forvoldt en 22-årig cyklists død, da han påkørte ham på Ugiltvej ved Sindal. Det oplyser anklagerfuldmægtig Mathias Andersen, der forestod grundlovsforhøret. - Vi har sigtet ham for uagtsomt manddrab efter særligt skærpende omstændigheder, fordi vidneforklaringer og en narkometertest, der var positiv for amfetamin, taler for, at den 33-årige var narkopåvirket under kørslen, forklarer Mathias Andersen, der begærede den sigtede fængslet efter retsplejelovens bestemmelser, der siger at man kan fængsle en sigtet under hensyn til retshåndhævelsen. - Betingelserne for at få en person varetægtsfængslet på det grundlag, er at mistanken er særligt bestyrket, og det fandt dommeren ikke var tilfældet, fortæller han videre. Dommeren valgte nemlig at se bort fra narkometertesten, der var positiv for amfetamin. Blodprøven, der skal bevise, at den 33-årige var påvirket, var nemlig ikke færdigbehandlet. Anklageren lagde, udover narkometertesten, vægt på de vidneforklaringer der sagde, at den 33-årige havde slingret under kørslen, der i øvrigt foregik med omkring 100 kilometer i timen, hvor man må køre 80. Derudover argumenterede man for, at den 33-årige skulle varetægtsfængsles af hensyn til risikoen for gentagen kriminalitet. Det er nemlig blot fem dage siden, han sidst blev anholdt for narkokørsel. Den 33-årige selv erkendte i retten, at have kørt på stedet, men han nægtede sig skyldig i sigtelsen. Derudover ønskede han ikke at udtale sig under grundlovsforhøret. Anklagemyndigheden kærede rettens afgørelse til Vestre Landsret på stedet.